Gedagte vir die dag: Dink soos 'n mier | Maroela Media
Salomo het rye miere dopgehou en gesien hoe hulle saadjies en stukkies gras nes toe sleep en hoe 'n spannetjie saamwerk om 'n gogga te ver­skuif. Daar is nie een wat loop en die ander aanjaag nie, trouens die grotes wat saamloop, help die kleintjies. Rye miere hou dieselfde paadjies, hulle weet presies wat hulle moet doen – kos nes toe aandra en niks meer nie. Hulle loop sonder om aangejaag te word en sonder om te voorsien wat vir hulle voorlê – vloede wat hul nes oopspoel, rowermiere wat oorneem, miervreters wat die nes oopbreek. Hulle dra kos aan. Hulle maak bymekaar vir die nes, en vir die lang winter wat voorlê. Só, sê Salomo, moet ons werk – fluks saam met die groep. Soms moet jy meer gee as wat jy gedink het jy kan, 'n swaarder las dra, vinniger aanstap, klou aan wat jy het. Werk onverpoosd, al sien jy soos miere nie te ver in die toekoms nie – net voor jou in die paadjie wat jy nou loop. 'Saai jou saad in die môre, gaan in die laatmiddag daarmee voort. Jy weet nie watter van die twee sal 'n oes lewer nie en of altwee ewe goed sal wees nie' (Pred 11:6).
Salomo herinner ons daaraan dat ons niks as vanselfsprekend moet aan­vaar nie. Die lewe is 'n worstelstryd waaraan jy moet deelneem of uitsak. Selfs die miere weet dit.
Hemelvader, ons ly almal onder die sondeval en die straf wat ons werk moeiliker maak. Daarom gee ons elke tree wat ons neem vir U, Here, ook die voorsiening wat ons maak vir die winter wanneer ons nie meer sal kan werk nie, al wil ons ook.
Baie pragtig. Verrykkend in hierdie vroe oggend.
Dit is so inspirerend en geestelik verrykend om elke dag hierdie boodskappe te ontvang en te deel met ander vriende en groepe op Facebook.